b'\n_START_ARTICLE_\nGozdna \xc5\xbeeleznica\n_START_PARAGRAPH_\nGozdna \xc5\xbeeleznica je na\xc4\x8din kopenskega transporta, namenjenega predvsem za prevoz lesa iz velikih gozdnih obmo\xc4\x8dij do industrijskih obratov (\xc5\xbeag), glavnih cest ali regionalnih \xc5\xbeeleznic._NEWLINE_Proga gozdne \xc5\xbeeleznice je narejena  iz dveh vzporednih jeklenih tirnic in enostavnih lesenih pragov, ki dr\xc5\xbeijo tirnici na pravilni medsebojni oddaljenosti (tirni \xc5\xa1irini). Tirna \xc5\xa1irina pri gozdnih \xc5\xbeeleznicah je obi\xc4\x8dajno 600 ali 760 mm, planum proge pa je \xc5\xa1irok od 1,5 do 2,2 m. Tudi ostali gradbeni objekti (mostovi, vodni propusti) so enostavni, najve\xc4\x8dkrat zgrajeni iz lesa.'